จังหวะสอย BH หลังร่วง 5% โบรกมองงบ Q4 สดใส เล็งอัพกำไรเพิ่ม
BH ร่วงกว่า 5% ฟากโบรกมองงบไตรมาส 4 ยังเติบโต จากการปลดล็อกอุปสงค์คงค้างของผู้ป่วยต่างชาติ และตลาดใหม่ ๆ พร้อมเล็งปรับประมาณการกำไรสุทธิปี 65/66 ขึ้นอีกครั้ง
BH ร่วงกว่า 5% ฟากโบรกมองงบไตรมาส 4 ยังเติบโต จากการปลดล็อกอุปสงค์คงค้างของผู้ป่วยต่างชาติ และตลาดใหม่ ๆ พร้อมเล็งปรับประมาณการกำไรสุทธิปี 65/66 ขึ้นอีกครั้ง
17 พ.ย. 2565

ผู้สื่อข่าวรายงานว่า วันนี้ (17 พ.ย.65) ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 10:06 น. อยู่ที่ระดับ 217 บาท ลบ 12 บาท หรือ 5.24% สูงสุดที่ระดับ 227 บาท ต่ำสุดที่ระดับ 217 บาท ด้วยมูลค่าการซื้อขาย 385.52 ล้านบาท

ทั้งนี้ ราคาหุ้น BH ปรับตัวลดลง แม้บริษัทรายงานกำไรสุทธิไตรมาส 3/65 ที่ 1,501 ล้านบาท (เติบโต 407% จากปีก่อน, +29% จากไตรมาสก่อน) ดีกว่าที่ตลาดคาด +23% จากการเพิ่มขึ้นของผู้ป่วยชาวต่างชาติ (โต 214% จากปีก่อน, โต 26% จากไตรมาสก่อน) และชาวไทย (โต 10% จากปีก่อน, -1 จากไตรมาสก่อน) โดย GPM เพิ่มขึ้นทั้งจากปีก่อนและไตรมาสก่อน อยู่ที่ 48.4% (ไตรมาส 3/64 = 37.5%, ไตรมาส 2/65 = 46.2%) จากรายได้ที่ปรับตัวดีขึ้น แม้ต้นทุนมีการปรับขึ้นจากค่าธรรมเนียมแพทย์และต้นทุนสินค้า แต่เมื่อเทียบกับรายได้ที่เติบโตสามารถ cover ต้นทุนได้ ทำให้ต้นทุนต่อรายได้ลดลงมาอยู่ที่ 51.6% ส่งผลให้ค่าใช้จ่ายในการขายและบริหารลดลงทั้งจากปีก่อนและไตรมาสก่อน อยู่ที่ 17.6%
ด้าน บล.ดาโอ ระบุในบทวิเคราะห์ คงประมาณการกำไรปี 65/66 ที่ 3,970 ล้านบาท (โต 226% จากปีก่อน) และ 4,192 ล้านบาท (โต 5.6% จากปีก่อน) โดยกำไรสุทธิ 9 เดือนแรกของปี 65 มีสัดส่วนอยู่ที่ 85% ของกำไรสุทธิปี 65 ทั้งนี้ยังมีแนวโน้มปรับประมาณการกำไรสุทธิปี 65/66 ขึ้นอีกครั้ง
ส่วน บล.กรุงศรี ระบุในบทวิเคราะห์ คาดกำไรจะดีขึ้นในไตรมาส 4/65 และปีหน้า ขับเคลื่อนด้วยการปลดล็อกอุปสงค์คงค้างของผู้ป่วยต่างชาติ และตลาดใหม่ ๆ (ซาอุดิอาระเบีย) และการเปิดประเทศของจีน รายได้ผู้ป่วยไทยจะเติบโตในอัตราชะลอตัวเนื่องจากผู้ป่วยกลุ่มนี้จะอ่อนไหวกับราคามากกว่า